**Teljesítési feltételek**

**a 2016. január 1-jétől kezdődően megkötött támogatási szerződések alapján a Nemzeti Kutatási, Fejlesztési és Innovációs Alapból innovációs támogatásban részesülő projektek megvalósításához**

**– egy kedvezményezett által önállóan megvalósítandó projektek esetére –**

**Bevezetés**

Jelen Teljesítési feltételek a Nemzeti Kutatási, Fejlesztési és Innovációs Hivatal (a továbbiakban: Támogató) vagy jogelődje által meghirdetett pályázati kiírásokra benyújtott, 2016. január 1-jétől kezdődően megkötött támogatási szerződések alapján a Nemzeti Kutatási, Fejlesztési és Innovációs Alapból támogatásban részesített projektek (a továbbiakban: Projekt) megvalósításának részletes szabályait, a Támogató és a Projektet megvalósító, támogatásban részesülő kedvezményezett (a továbbiakban: Kedvezményezett) jogait és kötelezettségeit szabályozzák.

Jelen Teljesítési feltételeket a Projekt végrehajtására a Kedvezményezettel kötött támogatási szerződéssel (a továbbiakban: Támogatási szerződés) együtt kell alkalmazni és értelmezni, annak mellékletét képezi. Jelen Teljesítési feltételek vonatkozásában támogatás a Támogatási szerződésben rögzített, a Projekt megvalósítása céljából jutatott költségvetési támogatás (a továbbiakban: Támogatás). A jelen Teljesítési feltételekben említett mellékleteken a Támogatási szerződésben felsorolt mellékleteket kell érteni. Jelen Teljesítési feltételekben említett pályázat kiíráson (a továbbiakban: Pályázati kiírás) a Támogatási szerződésben meghatározott azon pályázati kiírást kell érteni, amelyre a Kedvezményezett a Támogatási szerződésben megjelölt pályázatát benyújtotta.

1. **A Támogatás felhasználásra vonatkozó általános rendelkezések**

1.1. A Kedvezményezett a Támogatást kizárólag a Projekt megvalósítása érdekében használhatja fel.

1.2. A Támogatás felhasználására kizárólag a Kedvezményezett jogosult. A Kedvezményezett a Támogatásból további támogatást nem nyújthat.

1.3. Amennyiben a Támogatás csekély összegű támogatást tartalmaz, a Támogatás csekély összegű támogatásnak minősülő része vonatkozásában a Kedvezményezett köteles betartani az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendeletben (HL L 352, 2013.12.24. 1.o) és a Nemzeti Kutatási, Fejlesztési és Innovációs Alap működtetésének és felhasználásának szabályairól szóló 380/2014. (XII. 31.) Korm. rendelet 45. §-ában foglalt rendelkezéseket is. A Kedvezményezett a 6. számú mellékletben nyilatkozik a részére a Támogatás odaítélésének évében és az azt megelőző két pénzügyi évben nyújtott csekély összegű támogatásokról.

1. **Az előlegre és a támogatás folyósítására vonatkozó rendelkezések**

2.1. A Támogatást (beleértve az előleget is) a Támogató a Kedvezményezett Támogatási szerződésben megjelölt fizetési számlájára folyósítja.

2.2. Amennyiben a Pályázati kiírás előleg biztosítására lehetőséget nyújt és a Támogató a Kedvezményezett részére előleget biztosít, az előleg és a Támogatás folyósítására és az előleggel történő elszámolásra az alábbi 2.2.1-2.2.7. alpontokban foglalt rendelkezéseket kell alkalmazni.

2.2.1. Előleg indokolt esetben nyújtható a Pályázati kiírásban foglaltak figyelembevételével, a Támogatási szerződés 1. számú melléklet szerinti költségtervben meghatározott mértékben és ütemezésben. Előleg folyósításáról a Támogató előlegigénylésenként dönt, az előleg folyósítása nem automatikus.

2.2.2. A Kedvezményezett az előlegigénylést az erre rendszeresített, 4. számú mellékletben található formanyomtatvány benyújtásával kezdeményezheti.

2.2.3. A Támogató az 1. számú melléklet szerinti 1. (első) munkaszakaszra járó előleget (1 (egy) munkaszakaszban megvalósuló Projekt esetén a Projektre igényelt és engedélyezett előleget) a Támogatási szerződés hatályba lépését követő 30 (harminc) napon belül (ha az 1. (első) munkaszakaszra vonatkozó előlegigénylést a Kedvezményezett ezen időtartamot követően nyújtja be, az igénylés beérkezésétől számított 30 (harminc) napon belül) utalja át a Kedvezményezett Támogatási szerződésben megjelölt fizetési számlájára, amennyiben a folyósítás feltételei fennállnak.

2.2.4. Amennyiben a Projekt több munkaszakaszban valósul meg, a soron következő munkaszakaszra járó előleg kifizetésének feltétele az azt megelőző munkaszakaszra vonatkozó szakmai és pénzügyi időközi beszámoló Támogató általi elfogadása és a soron következő munkaszakaszra vonatkozó előlegigénylés Támogató általi engedélyezése. A Támogató a soron következő előleget az előlegigénylés jóváhagyásától számított 30 (harminc) napon belül utalja át a Kedvezményezett Támogatási szerződésben megjelölt fizetési számlájára.

2.2.5. Amennyiben a Kedvezményezett igénybe vett előleget, azonban a szerződésben meghatározott határidőre nem nyújtotta be az előlegre vonatkozó szakmai és pénzügyi beszámolót és a benyújtási határidő módosítását nem kezdeményezte, a Támogató a határidő lejártát követő 30 (harminc) napon belül legfeljebb egy alkalommal írásban felszólítja a beszámolási és elszámolási kötelezettségnek a felszólítás kézhezvételétől számított 15 (tizenöt) napon belül történő hiánytalan teljesítésére. A Támogató a benyújtott szakmai és pénzügyi beszámolóról a beérkezéstől számított 60 (hatvan) napon belül dönt, amely határidőbe nem számít bele az esetleges hiánypótlás időtartama. A határidőket a papír alapon benyújtott dokumentumok Támogatóhoz történő beérkezésétől kell számítani.

2.2.6. Amennyiben a Kedvezményezett által az előleg felhasználására vonatkozó szakmai és pénzügyi beszámoló hiányos, a Támogató a beszámoló kézhezvételétől számított 60 (hatvan) napon belül legfeljebb egy alkalommal felszólítja a Kedvezményezettet a hiánypótlás 15 (tizenöt) napon belül történő benyújtására. Az így benyújtott hiánypótlással kiegészített szakmai és pénzügyi beszámolóról a Támogató a hiánypótlás kézhezvételét követő 30 (harminc) napon belül dönt. A határidőket a papír alapon benyújtott dokumentumok Támogatóhoz történő beérkezésétől kell számítani.

2.2.7. Amennyiben a Pályázati kiírás akként rendelkezik, a Támogató a Támogatás Pályázati kiírásban meghatározott mértékű utolsó részletét csak a szakmai és pénzügyi záróbeszámoló elfogadását követő 30 (harminc) napon belül utalja át a Kedvezményezett Támogatási szerződésben megjelölt fizetési számlájára.

2.3. Amennyiben a Pályázati kiírás előleg biztosítására lehetőséget nem nyújt vagy a Kedvezményezett – a Támogató döntése vagy saját döntése alapján – nem vesz igénybe előleget, a Támogatás folyósítására az alábbi 2.3.1-2.3.2. alpontokban foglalt rendelkezéseket kell alkalmazni.

2.3.1. A Kedvezményezett az 1. számú melléklet szerinti munka- és költségterv ütemezésének megfelelően köteles az adott munkaszakaszra vonatkozó teljesítéséről szakmai és pénzügyi beszámolót benyújtani a 3. pontban meghatározottak szerint.

2.3.2. A Támogató a Támogatás adott munkaszakaszra elfogadott összegét a 3. pontban foglaltak szerint benyújtott szakmai és pénzügyi beszámoló elfogadását követően, teljesítésarányosan és utólag folyósítja a Kedvezményezett részére. A Támogató a Támogatás összegét a szakmai és pénzügyi beszámoló elfogadását követő 30 (harminc) napon belül utalja át a Kedvezményezett Támogatási szerződésben megjelölt fizetési számlájára.

1. **A Kedvezményezett elszámolási és beszámolási kötelezettsége**

3.1. A Kedvezményezett az 1. számú mellékletben megadott munka- és költségterv szerinti munkaszakaszok lezárását követően szakmai és pénzügyi időközi beszámolót és a Projekt Támogatási szerződésben rögzített befejező időpontját követően az utolsó munkaszakaszról szakmai és pénzügyi időközi beszámolót, továbbá a Projekt egészéről szakmai és pénzügyi záróbeszámolót köteles benyújtani a Támogató részére az alábbi 3.2-3.9. pontokban foglaltak szerint az 1. számú mellékletben megjelölt munkaszakaszok befejezési határidejét követő 30 (harminc) napon belül. Amennyiben a Projekt 1 (egy) munkaszakaszban valósul meg, a Kedvezményezett a Projekt egészéről szakmai és pénzügyi záróbeszámolót köteles benyújtani a Támogató részére a Projekt Támogatási szerződésben rögzített befejezési időpontját követő 30 (harminc) napon belül a 3.2-3.9. pontokban foglaltak szerint.

3.2. A szakmai és pénzügyi időközi és záró beszámolóban a Kedvezményezett köteles írásban számot adni a Támogatás – és amennyiben a Kedvezményezett annak biztosítására köteles, a saját forrás – felhasználásnak, a támogatott tevékenység megvalósításának szakmai tartalmáról és tapasztalatairól, elemeznie kell a Projekt megvalósításának eredményességét és részletes pénzügyi elszámolást kell készíteni a támogatott tevékenység megvalósításával kapcsolatban felmerült költségekről, a Támogatás – és amennyiben a Kedvezményezett annak biztosítására köteles, a saját forrás – felhasználásról, igazodva az 1. számú mellékletben rögzített munka- és költségtervhez.

3.3. A Kedvezményezett a szakmai és pénzügyi időközi és záróbeszámolót a 4. és 5. számú mellékletben foglalt előírásoknak megfelelően köteles elkészíteni.

A szakmai és pénzügyi időközi és záróbeszámolóban a Támogatás – és amennyiben a Kedvezményezett annak biztosítására köteles, a saját forrás – terhére kizárólag a Projekt megvalósítása során a támogatott tevékenység érdekében felmerült – általános jelleggel a Pályázati kiírásban, a Projektre vonatkozóan az 1. számú melléklet szerinti munka- és költségtervben meghatározott – elszámolható költségek szerepelhetnek.

3.4. Az időközi beszámolóban kizárólag azon költségek számolhatóak el, amelyek esetében az időközi beszámoló keretében benyújtott számlák, egyéb dokumentumok teljesítési dátuma az időközi beszámolóval érintett munkaszakasz 1. számú melléklet szerinti időtartamára esik és a kifizetés időpontja a munkaszakasz 1. számú mellékletben rögzített befejező időpontját követő legfeljebb 30. (harmincadik) napra esik. A záróbeszámolóban a Projekt terhére kizárólag azon költségek számolhatóak el, amelyek esetében a beszámoló keretében benyújtott számlák, egyéb dokumentumok teljesítési dátuma a Projekt Támogatási szerződésben meghatározott időtartamára esik és a kifizetés időpontja a Projekt Támogatási szerződésben rögzített befejező időpontját követő legfeljebb 30. (harmincadik) napra esik.

3.5. A Kedvezményezett a támogatott tevékenység megvalósítása során a Támogatás – és amennyiben a Kedvezményezett annak biztosítására köteles, a saját forrás – terhére a 100 000 (százezer) forint értékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthet. E pont alkalmazásában írásban kötött szerződésnek minősül az elküldött és visszaigazolt megrendelés is.

3.6. A Kedvezményezett köteles a Támogatást pénzügyi nyilvántartásában elkülönítetten kezelni, a Projekt megvalósításával kapcsolatos pénzügyi és egyéb dokumentumokat külön nyilvántartani.

3.7. Amennyiben a Projekt több munkaszakaszban valósul meg, és a Kedvezményezett az adott munkaszakasz során a - számára az 1. számú melléklet szerinti költségtervben az adott munkaszakaszra megállapított - támogatási összeget vagy előlegösszeget neki fel nem róható okból nem tudta felhasználni teljes egészében, úgy jogosult az adott munkaszakasz összköltségének 20 (húsz) %-át meg nem haladó mértékben a fel nem használt előleg vagy támogatás összegét a következő munkaszakaszra átcsoportosítani visszautalási kötelezettség és szerződésmódosítás nélkül (munkaszakaszok közötti költségátcsoportosítás). Előleg folyósítása esetén a Támogató ebben az esetben a következő munkaszakaszra járó előleget csökkenti a következő munkaszakaszra átcsoportosított előlegösszeggel.

3.8. A Kedvezményezett jogosult az adott munkaszakasz összköltségének 20 (húsz) %-át meg nem haladó mértékben, munkaszakaszon belül, költségnemek között költségátcsoportosítást végrehajtani visszautalási kötelezettség és szerződésmódosítás nélkül (munkaszakaszon belüli költségátcsoportosítás).

3.9. A munkaszakaszok közötti és a munkaszakaszon belüli költségátcsoportosítást a Kedvezményezett köteles a soron következő szakmai és pénzügyi időközi vagy záróbeszámolóban a Támogatónak bejelenteni és megindokolni annak szükségességét.

3.10. A szakmai és pénzügyi időközi vagy záróbeszámolóval kapcsolatos esetleges felszólításra és hiánypótlásra és a szakmai és pénzügyi időközi vagy záróbeszámoló elfogadására a 2.2.5-2.2.6. pontban foglaltakat kell megfelelően alkalmazni.

3.11. A szakmai és pénzügyi időközi vagy záróbeszámoló elfogadásáról vagy elutasításáról és esetlegesen a jogosulatlanul igénybe vett támogatás visszafizetésének kötelezettségéről a Támogató az időközi vagy záróbeszámolóról szóló döntését követő 15 (tizenöt) napon belül értesíti a Kedvezményezettet.

3.12. Amennyiben a Támogatási szerződés a támogatott tevékenység befejezését követő időszakra fenntartási kötelezettséget ír elő, a Kedvezményezett a Projekt befejezését követően évente, illetve a fenntartási kötelezettség teljesítésekor köteles fenntartási jelentést benyújtani a Támogatónak. A fenntartási jelentésben a Kedvezményezett köteles számot adni a fenntartási időszak céljának megvalósulásáról a 4. számú mellékletben foglaltak szerint. A fenntartási jelentés benyújtására, értékelésére és elfogadására az időközi és záróbeszámolóra vonatkozó rendelkezéseket kell megfelelően alkalmazni.

3.13. A Támogató a szakmai és pénzügyi időközi vagy záróbeszámolón kívül is bármikor jogosult a Kedvezményezettől a Projektre vonatkozóan bármilyen információt, dokumentumot kérni, a Kedvezményezett pedig köteles azt megadni.

3.14. A Projekt akkor tekinthető befejezettnek, ha az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 102/B. § (1) bekezdésében foglalt feltételek teljesültek. A Projekt akkor tekinthető lezártnak, ha az Ávr. 102/B. § (2) bekezdésében foglalt feltételek teljesültek.

1. **A Projekt megvalósítását és a Támogatás nyújtását érintő változások bejelentése**

4.1. A Kedvezményezettet bejelentési kötelezettség terheli, amennyiben a Projekt megvalósításával vagy a Támogatás nyújtásának feltételeivel kapcsolatos körülményeiben változás következik be, így különösen az alábbi esetekben:

1. a Kedvezményezettnek a Támogatási szerződésben és mellékleteiben rögzített lényeges adataiban változás következett be (különösen név, székhely, telephely, kézbesítési cím/értesítési cím, e-mail cím, adószám, statisztikai szám, cégjegyzék- vagy más nyilvántartási szám, képviseletre, aláírásra jogosult, témavezető, kapcsolattartó, projektvezető személyének változása, a Támogatásra kijelölt fizetési számla változása, bejelentett fizetési számla megszűnése, új fizetési számla nyitása);
2. a Projekt megvalósításának helyszíne változik;
3. a Projekt összköltsége a tervezetthez képest csökken;
4. a Kedvezményezett adólevonási jogosultságában változás következik be;
5. a Projekt megvalósítása a Támogatási szerződésben rögzített kezdő időponthoz képest 3 (három) hónapon belül nem kezdődik meg;
6. az Ávr. 81. §-ában meghatározott valamely körülmény bekövetkezik;
7. a Projekt megvalósítása meghiúsul vagy tartós akadályba ütközik;
8. a Projekt megvalósítása a Támogatási szerződés 1. számú mellékletében rögzített ütemezéshez képest 1 (egy) hónapos késedelmet szenved vagy a Projekt befejezése a Támogatási szerződésben meghatározott időponthoz képest nem tartható;
9. az időközi vagy záróbeszámoló benyújtása előre láthatóan 30 (harminc) napot meghaladóan késik;
10. a Kedvezményezett az 1. számú melléklet szerinti pályázati adatlapon szereplő nyilatkozatai vagy a 6. számú melléklet szerinti nyilatkozatai bármelyikét visszavonja;
11. a Kedvezményezett átláthatósági nyilatkozatában foglaltak változnak;
12. amennyiben a Kedvezményezett biztosíték nyújtására köteles, a nyújtott biztosíték megszűnik, megsemmisül vagy értéke egyébként számottevően csökken;
13. a Kedvezményezett nem rendelkezik a támogatott tevékenységhez szükséges hatósági engedélyekkel, figyelembe véve az Ávr. 75. § (6a) bekezdését;
14. a Kedvezményezett személyében változás várható;
15. a Kedvezményezettel szemben jogerős végzéssel elrendelt felszámolási, végelszámolási eljárás, csődeljárás vagy a megszüntetésére irányuló, jogszabályban meghatározott egyéb eljárás indult;
16. a Projekt szakmai tartalmának változtatása szükséges;
17. a folyamatban lévő munkaszakasz összköltségének 20 (húsz) %-át meghaladó munkaszakaszon belüli, költségnemek közötti költségátcsoportosítás szükséges;
18. több munkaszakaszban megvalósuló Projekt esetében a folyamatban lévő munkaszakasz összköltségének 20 (húsz) %-át meghaladó munkaszakaszok közötti költségátcsoportosítás szükséges vagy
19. előre láthatólag a Támogatási szerződés 1. mellékletében vállalt indikátorok nem teljesülnek.

4.2. A Kedvezményezett az 4.1. pontban foglalt bejelentési kötelezettségét a tudomására jutástól számított 8 (nyolc) napon belül írásban köteles teljesíteni a Támogató irányába.

4.3. A bejelentési kötelezettséget a Kedvezményezett az előírt szerződésmódosítási formanyomtatvány benyújtásával, formanyomtatvány hiánya esetén egyéb módon, írásban, cégszerűen aláírtan köteles teljesíteni.

4.4. A Támogató a bejelentés alapján a bejelentés kézhezvételét követő 45 (negyvenöt) napon belül megteszi az Ávr. 97. § (2) bekezdése szerinti intézkedéseket.

1. **A Támogatási szerződés módosítása**

5.1. A Támogatási szerződés és mellékleteinek módosítására (a jelen cím vonatkozásában a továbbiakban: szerződésmódosítás) az Ávr.95. §-ában foglalt feltételek fennállása esetén kerülhet sor, amennyiben a szerződésmódosítási kérelem nem irányul a támogatott tevékenység eredeti céljának megváltoztatására.

5.2. A szerződésmódosítások tipikus eseteire nézve a Támogató formanyomtatványokat bocsát a Kedvezményezett rendelkezésére a 4. számú mellékletben.

5.3. A Kedvezményezettnek a szerződésmódosítás iránti kérelmét megfelelő, részletes indoklással ellátva kell előterjesztenie a Támogató felé. Amennyiben egy időben több olyan körülmény is fennáll, amely szerződésmódosítást tesz szükségessé, a szerződésmódosítást egy kérelemben kell a Kedvezményezettnek előterjeszteni.

5.4. Amennyiben a Projekt egy munkaszakaszban valósul meg, a Kedvezményezett a Projekt időtartama alatt egyszeri alkalommal jogosult szerződésmódosítás iránti kérelmet benyújtani. Amennyiben a Projekt több munkaszakaszban valósul meg, a Kedvezményezett munkaszakaszonként egyszer jogosult szerződésmódosítás iránti kérelmet benyújtani.

5.5. A 5.4. ponttól eltérően több alkalommal is lehetőség van szerződésmódosításra, ha a támogatási jogviszony szempontjából meghatározó adatokban és körülményekben változás következik be vagy a szerződésmódosításra jogszabályváltozás vagy egyéb szabályozók változása miatt van szükség.

5.6. A Kedvezményezett a szerződésmódosítás iránti kérelmét több munkaszakaszban megvalósuló Projekt esetében legkésőbb a folyamatban lévő munkaszakasz teljesítési határidejét, egy munkaszakaszban megvalósuló Projektekben a Projekt Támogatási szerződésben rögzített befejező időpontját megelőző 30. (harmincadik) napig jogosult előterjeszteni. Kivételt képez e rendelkezés alól a támogatási jogviszony szempontjából meghatározó adatokban és körülményekben bekövetkezett változás alapján indokolt szerződésmódosítás, amelyet a Kedvezményezett a tudomására jutástól számított 8 (nyolc) napon belül köteles írásban a Támogató tudomására hozni.

5.7. A Támogató köteles a benyújtott szerződésmódosítási kérelem elfogadásáról vagy elutasításáról a kérelem Támogatóhoz történő beérkezését követő 30 (harminc) napon belül dönteni. Amennyiben a benyújtott szerződésmódosítási kérelem hiányos, a Támogató hiánypótlásra szólítja fel a Kedvezményezettet. A Kedvezményezett e hiánypótlási eljárásban kizárólag egyszeri alkalommal jogosult kiegészítő vagy javított dokumentumokat benyújtani. Ha a hiánypótlásra az előírt határidőn belül nem vagy hiányosan, hibásan kerül sor, úgy a Támogató a meglévő információk birtokában dönt a szerződésmódosítási kérelem elfogadásáról vagy elutasításáról. A szerződésmódosítás hatályba lépéséig a Támogató jogosult a Támogatás folyósítását felfüggeszteni.

5.8. A Támogató által megküldött szerződésmódosítás-tervezetet a Kedvezményezett annak kézhezvételétől számított 15 (tizenöt) napon belül köteles cégszerűen aláírva visszaküldeni a Támogatónak, ellenkező esetben a szerződésmódosítási kérelem elutasításra kerül.

5.9. Amennyiben a támogatott tevékenység összköltsége csökken a tervezetthez képest, a Támogatás összegét az összköltség csökkenésének arányában csökkenteni kell. Ebben az esetben a Támogató a Támogatás azon költségnemén elszámolható összeget csökkenti, amely a költségcsökkenéssel érintett tevékenységhez kapcsolódik. Amennyiben a Projekt egy munkaszakaszban valósul meg, illetve az összköltségének csökkentése kizárólag a záróelszámolást érinti, nincs szükség szerződésmódosításra, a költségek a záróbeszámolóban kerülnek rendezésre.

5.10. Amennyiben a bejelentés új fizetési számla nyitására vonatkozik, a biztosíték nyújtására köteles Kedvezményezettnek a bejelentéssel egyidejűleg az új fizetési számlára vonatkozó, Támogatási szerződés szerinti, a Támogató beszedési megbízás benyújtására vonatkozó jogosultságát rögzítő felhatalmazó levelet is át kell adnia a Támogatónak.

1. **A Támogatás folyósításának felfüggesztése**

6.1. A Támogató a jogszabályban vagy a jelen Teljesítési feltételekben foglaltak fennállása esetén köteles illetve jogosult a Támogatás folyósítását felfüggeszteni.

6.2. A Támogató felfüggeszti a Támogatás folyósítását, ha

1. a Kedvezményezettel szemben a Támogató és a Kedvezményezett közötti támogatási szerződésből eredően, szabálytalan támogatás felhasználásból származó követelése áll fenn vagy – amennyiben a Támogató a visszafizetésre részletfizetést engedélyezett – az erről szóló megállapodásban foglaltak szerint;
2. a Kedvezményezett a beszámolási kötelezettségének a 3.10. pont szerinti hiánypótlásra rendelkezésre álló határidő leteltéig nem vagy nem megfelelően tesz eleget;
3. a Kedvezményezett által elvégzett tevékenység a Támogatási szerződésben rögzített céltól eltér vagy a Támogatási szerződésben meghatározott célhoz mért előrehaladás nem kielégítő és a Támogató a Kedvezményezett időközi vagy záróbeszámolóját elutasítja;
4. amennyiben a Projekt szerinti tevékenység hatósági engedélyhez kötött, a jogerős hatósági engedély beszerzéséig - figyelembe véve az Ávr. 75. § (6a) bekezdésében foglaltakat is;
5. a helyszíni ellenőrzésről készült jegyzőkönyv megállapításai alapján ez indokolt;
6. a Kedvezményezett biztosíték nyújtására köteles és nem teljesíti a biztosíték rendelkezésre bocsátására vonatkozó, a Pályázati kiírásban rögzített – így különösen a biztosíték mértékére, a biztosíték rendelkezésre bocsátásának időtartamára, a biztosíték rendelkezésre állásának meghosszabbítására vonatkozó – feltételeket;
7. olyan körülményről szerez tudomást, amely a 7.1-7.2. pont szerint a Támogatási szerződés felmondását vagy az attól történő elállást teheti szükségessé.

6.3. A Támogató felfüggesztheti a Támogatás folyósítását, ha

1. a Kedvezményezett által benyújtott, a Támogatási szerződés módosítására irányuló kérelem támogatás-kifizetést vagy a kifizetéssel kapcsolatos adatokat érint;
2. a Kedvezményezett olyan bejelentést tesz, amely a Támogatási szerződés módosítását teszi szükségessé vagy
3. olyan körülményről szerez tudomást, amely befolyásolhatja a Projekt Támogatási szerződésben rögzített céljának elérését vagy a jogszabályokban, a Támogatási szerződésben vagy jelen Teljesítési feltételekben foglaltak szerinti megvalósítását.

6.4. A Támogató a Támogatás folyósításának felfüggesztéséről és annak indokáról haladéktalanul, de legkésőbb 3 (három) napon belül írásban tájékoztatja a Kedvezményezettet. Amennyiben a Kedvezményezett a Támogatás folyósításának felfüggesztésére okot adó körülményt a Támogató által kitűzött határidőn belül nem szünteti meg, a Támogató a Kedvezményezett szerződésszegésére vonatkozó szabályok szerint járhat el.

6.5. A Támogatás folyósításának felfüggesztése vagy visszatartása esetén a Kedvezményezettet kártalanítás, kártérítés, illetve késedelmi kamat nem illeti meg. A Kedvezményezettet a vele szemben alkalmazott intézkedések és jogkövetkezmények nem mentesítik a jogszabályokban, a Támogatási szerződésben, valamint a jelen Teljesítési feltételekben foglalt kötelezettségei teljesítése alól. A Támogatás folyósításának felfüggesztése nem jelenti azt, hogy a Támogató lemond a Támogatási szerződéstől való elállás vagy a Támogatási szerződés felmondásának jogáról.

1. **A szerződésszegés és jogkövetkezményei, a Támogatási szerződés megszűnése**

7.1. Amennyiben a Kedvezményezett a Támogatási szerződésben, a jelen Teljesítési feltételekben vagy a jelen támogatási jogviszonyra vagy a Projekt megvalósítására vonatkozó jogszabályban foglalt lényeges kötelezettségét nem vagy nem a Támogatási szerződésben, jelen Teljesítési feltételekben vagy a vonatkozó jogszabályokban foglaltaknak megfelelően teljesíti (szerződésszegés), a Támogató jogosult a Támogatási szerződéstől elállni vagy azt felmondani, így különösen ha

1. a Támogatási szerződésben meghatározott megvalósítási időszak kezdő időpontjától számított 6 (hat) hónapon belül a támogatott tevékenység nem kezdődik meg, vagy a Kedvezményezett a Támogatás igénybevételét neki felróható okból a kezdő időponttól számított 6 (hat) hónapon belül nem kezdeményezi és késedelmét ezen idő alatt írásban nem menti ki;
2. hitelt érdemlően bebizonyosodik, hogy a Kedvezményezett a támogatási döntést érdemben befolyásoló valótlan, hamis adatot szolgáltatott a támogatási igény benyújtásakor, továbbá a Támogatási szerződés megkötésekor, a beszámolókban, az ellenőrzések során vagy a Projekt megvalósítása és – ha az a Támogatási szerződésben kikötésre került – a fenntartási időszak során bármikor valótlan vagy hamis adatokat szolgáltatott vagy valótlan nyilatkozatot tett;
3. a támogatási jogviszonyra vonatkozó bármely ellenőrzés eredményeként megállapításra kerül, hogy a Kedvezményezett nem volt jogosult a Támogatás igénybevételére;
4. az Ávr. 81. §-ában foglalt valamely körülmény a támogatási döntés meghozatalát követően következik be vagy jut a Támogató tudomására;
5. a támogatott tevékenység meghiúsul, tartós akadályba ütközik vagy a Támogatási szerződésben rögzített ütemezéshez képest jelentős késedelmet szenved;
6. a Kedvezményezett neki felróható okból megszegi a jogszabályban vagy a Támogatási szerződésben foglalt kötelezettségét, így különösen nem tesz eleget ellenőrzéstűrési kötelezettségének, és ennek következtében a Támogatás szabályszerű felhasználását nem lehet ellenőrizni;
7. a Kedvezményezett a Támogatási szerződésben vagy ahhoz kapcsolódóan - akár előzetesen - tett nyilatkozatai bármelyikét visszavonja;
8. a Kedvezményezett az időközi vagy záróbeszámoló vonatkozásában beszámolási kötelezettségének nem vagy nem megfelelően tesz eleget a 2.2.5., 2.2.6. vagy 3.10. pontban meghatározott, hiánypótlásra rendelkezésre álló határidőre;
9. a Kedvezményezett a Pályázati kiírás rendelkezése szerint biztosíték nyújtására köteles és az általa rendelkezésre bocsátott biztosíték megszűnik, megsemmisül vagy értéke egyébként számottevően csökken, és a Kedvezményezett megfelelő új biztosíték, vagy a biztosíték értéke csökkenésének megfelelő további biztosíték nyújtásáról a Támogató által megszabott ésszerű határidőn belül nem intézkedik;
10. a Kedvezményezett a támogatott tevékenységhez szükséges hatósági engedéllyel nem rendelkezik figyelembe véve az Ávr. 75. § (6a) bekezdésében foglalt rendelkezést is;
11. a Kedvezményezett a Támogatást részben vagy egészben a Támogatási szerződésben meghatározottól eltérő célra vagy nem rendeltetésszerűen használja fel;
12. a Kedvezményezett jogszabályban vagy a jelen Teljesítési feltételekben előírt bejelentési kötelezettségének teljesítésével egy hónapon túli késedelembe esik;
13. összeférhetetlenség áll fenn a Projekt megvalósítása során, azaz

ma) ha a Kedvezményezett szolgáltatást olyan személytől vesz igénybe, aki a kiválasztáskor vagy a kiválasztást megelőző 3 (három) éven belül a Kedvezményezettel munkaviszonyban, közalkalmazotti, kormányzati szolgálati, közszolgálati jogviszonyban vagy munkavégzésre irányuló egyéb jogviszonyban áll(t), illetve aki a Kedvezményezett cégben döntési, felügyeleti, irányítói jogkört gyakorol(t), valamint ha a Kedvezményezett vállalkozásában felügyeleti, irányítói jogkört gyakorló személynek a Ptk. 8:1. § (1) bekezdés 1. pontja szerinti közeli hozzátartozójának minősül(t) vagy

mb) ha a Kedvezményezett szolgáltatást tőle nem független féltől vesz igénybe;

1. a Kedvezményezett – amennyiben a Támogatási szerződés alapján annak szolgáltatására köteles – saját forrást nem vagy nem a Támogatási szerződésben meghatározott mértékben használ fel;
2. a 7.8. pont szerinti eset bekövetkezik vagy
3. a Kedvezményezett megszegi a közbeszerzésre vonatkozó 9.2. pont szerinti kötelezettségét.

7.2. A Támogató elállhat továbbá a Támogatási szerződéstől vagy felmondhatja azt, ha a Projekt jellegében, időzítésében vagy megvalósításában, a Kedvezményezett tulajdonosi szerkezetében olyan változás következik be, amelynek eredményeként a Projekt már nem felel meg a Pályázati kiírásban foglalt feltételeknek vagy céloknak és a Támogatási szerződés módosítására nincs lehetőség.

7.3. A 7.1. mb) pont vonatkozásában a szolgáltatást nyújtó fél és a Kedvezményezett nem tekinthető egymástól függetlennek, ha a kiválasztáskor vagy a kiválasztást megelőző 3 (három) éven belül

1. a Kedvezményezett és a szolgáltatást nyújtó fél között tulajdonosi vagy tagsági jogviszony áll(t) fenn;
2. a Kedvezményezett tagja, tulajdonosa, vezető tisztségviselője, felügyelőbizottsági tagja a szolgáltatást nyújtó fél tagja, tulajdonosa, vezető tisztségviselője, felügyelőbizottsági tagja (volt);
3. a szolgáltatást nyújtó fél tagja, tulajdonosa, vezető tisztségviselője, felügyelőbizottsági tagja a Kedvezményezett tagja, tulajdonosa, vezető tisztségviselője, felügyelőbizottsági tagja (volt) vagy
4. a Kedvezményezett tagjának, tulajdonosának, vezető tisztségviselőjének, felügyelőbizottsági tagjának közeli hozzátartozója a szolgáltatást nyújtó fél tagja, tulajdonosa, vezető tisztségviselője, felügyelőbizottsági tagja (volt) vagy a szolgáltatást nyújtó fél tagjának, tulajdonosának, vezető tisztségviselőjének, felügyelőbizottsági tagjának közeli hozzátartozója a Kedvezményezett tagja, tulajdonosa, vezető tisztségviselője, felügyelőbizottsági tagja (volt).

7.4. Amennyiben a Támogató a Támogatási szerződéstől eláll vagy azt felmondja, a Kedvezményezett köteles a jogosulatlanul igénybe vett Támogatás összegét a – visszaköveteléssel érintett naptári félév első napján érvényes – jegybanki alapkamat kétszeresének megfelelő mértékű ügyleti kamattal növelten visszafizetni a Támogatónak. Amennyiben a Kedvezményezett a visszafizetési kötelezettségének teljesítésével késedelembe esik, a Támogató késedelmi kamatra jogosult, amelynek mértéke a késedelemmel érintett naptári félév első napján érvényes jegybanki alapkamat. Az államháztartás központi alrendszerébe tartozó költségvetési szerv Kedvezményezettet kamatfizetési kötelezettség nem terheli.

7.5. Az ügyleti és késedelmi kamat számítására az Ávr. 98. § (3)-(4) bekezdését megfelelően alkalmazni kell.

7.6. Amennyiben a Támogató elállási vagy felmondási jogának gyakorlására alapot adó, 7.1-7.2. pontban meghatározott valamely körülmény bekövetkezik, a Kedvezményezett a tudomására jutásától számított 8 (nyolc) napon belül köteles azt jelenteni a Támogatónak.

7.7. A Támogató a Támogatási szerződés módosítása, felmondása vagy az attól történő elállás nélkül is elrendelheti a Támogatás részleges - a jogszabálysértéssel, illetve a nem rendeltetésszerű vagy szerződésellenes felhasználással arányos mértékű - visszafizetését. Ebben az esetben a Kedvezményezett a jogosulatlanul igénybe vett Támogatás összegét a jelen Teljesítési feltételek 7.4-7.5. pontjában meghatározott kamattal növelten köteles visszafizetni.

7.8. Ha a Kedvezményezett által vállalt valamely indikátor - a Kedvezményezett érdekkörében felmerült okból - nem éri el a Projektre a Támogatási szerződés 1. számú mellékletében meghatározott érték 75%-át, a Támogató dönthet a Kedvezményezettet terhelő fenntartási kötelezettség időtartamának meghosszabbításáról, további indikátor vállalására kötelezheti a Kedvezményezettet vagy elállhat a Támogatási szerződéstől, illetve felmondhatja azt. A Támogató a jogkövetkezmények alkalmazásakor mérlegeli a vállalt indikátor tekintetében annak Projekt zárásáig történő teljesítési lehetőségét, továbbá figyelembe veszi a vállalt, de nem teljesült indikátor súlyát a projekt eredeti célkitűzései szempontjából és a Kedvezményezett indoklását.

7.9. A Támogatási szerződés közös megegyezéssel történő megszüntetése esetén a Kedvezményezett köteles az addig folyósított Támogatás összegével a Támogatási szerződésben és jelen Teljesítési feltételekben foglaltak szerint elszámolni, valamint a fel nem használt előleg összegét a Támogató részére visszafizetni. Amennyiben a Kedvezményezett elszámolási és visszafizetési kötelezettségét határidőre nem teljesíti, a Támogató elállhat a szerződéstől.

7.10. A Támogatási szerződés megszűnése esetén is fennáll a Kedvezményezett ellenőrzéstűrési valamint dokumentum-megőrzési kötelezettsége az esetlegesen őt terhelő – jogszabályon, Támogatási szerződésen, vagy jelen Teljesítési feltételeken alapuló – további kötelezettségén kívül.

1. **A Támogatás felhasználásának ellenőrzése**

8.1. A Támogató, az általa meghatalmazott személy vagy szervezet, továbbá a Pályázati kiírás és a jogszabályok alapján erre feljogosított szervek jogosultak a támogatási igény jogosságát, a Projekt megvalósítását, a Támogatás – és amennyiben a Kedvezményezett annak biztosítására köteles, a saját forrás – felhasználást, a szerződésszerű teljesítést ellenőrizni. Az ellenőrzés lefolytatására a Projekt időtartama alatt, a Projekt befejezésekor valamint lezárásakor, továbbá a projekt zárását követő 5 (öt) évig kerülhet sor.

8.2. A Támogatás felhasználásának ellenőrzése keretében az ellenőrzést végző szervezet vagy személy jogosult helyszíni ellenőrzést is tartani, a Támogatási szerződés teljesítésével összefüggő dokumentumokat, számlákat, a megvalósítást igazoló okmányokat, bizonylatokat ellenőrizni, megvizsgálni.

8.3. A Kedvezményezett köteles a Támogatóval és a Támogatás ellenőrzését végző szervezetekkel és személyekkel együttműködni, az ellenőrzéshez szükséges adatokat, dokumentumokat, számlákat, a megvalósítást igazoló okmányokat, bizonylatokat, valamint az azokra vonatkozó kiegészítő információkat és egyéb nyilatkozatait az ellenőrzést végző szervezet vagy személy részére átadni, illetve a helyszíni ellenőrzés gyakorlásának feltételeit biztosítani.

8.4. A Kedvezményezett tudomással bír arról, hogy az ellenőrzés kiterjedhet a Kedvezményezett által a támogatott tevékenység megvalósítására kötött szerződésben részes olyan felekre is, akik a támogatási jogviszony teljesítésében közvetlen módon közreműködnek vagy közreműködtek (a továbbiakban: Közreműködők). Ennek érdekében a Kedvezményezett a Közreműködőkkel kötött szerződésben köteles előírni a Közreműködők 8.1-8.3. pont szerinti együttműködési kötelezettségét és a projekt megvalósításával kapcsolatos iratok 10.1. pont szerinti megőrzésének kötelezettségét. A Kedvezményezett az ellenőrzés során a Közreműködőkkel kötött szerződéseit is köteles az ellenőrzést végző szervezet vagy személy részére átadni, az ezekkel kapcsolatos további információkat és nyilatkozatait részükre rendelkezésre bocsátani. A Kedvezményezett köteles az ellenőrzés munkáját elősegíteni a Közreműködők ellenőrzése vonatkozásában is.

1. **Egyéb rendelkezések**

9.1. A Kedvezményezett köteles a Támogatással kapcsolatos valamennyi dokumentumot, okiratot, valamint a Támogatás felhasználását alátámasztó bizonylatokat záróbeszámolója vagy - amennyiben a Támogatási szerződésben fenntartási kötelezettség előírásra került - a végső fenntartási jelentése Támogató általi jóváhagyásától számított 10 (tíz) éven keresztül hiánytalanul megőrizni.

9.2. A Kedvezményezett, ha ennek a vonatkozó jogszabályok szerinti feltételei fennállnak, köteles a Támogatás felhasználása során közbeszerzési eljárást lefolytatni.

9.3. A Projekt megvalósítása során Kedvezményezett jogosult Közreműködők bevonására a Pályázati kiírásban és a Támogatási szerződés 1. számú mellékletében foglaltak szerint.

9.4. Ha a támogatott tevékenység beruházás, a Kedvezményezett a beruházással létrehozott vagyont – ha az a Kedvezményezett tulajdonába vagy vagyonkezelésébe kerül – a Projekt zárásáig csak a Támogató előzetes jóváhagyásával és a foglalkoztatási, a szolgáltatási és az egyéb kötelezettségek átvállalásával, átruházásával idegenítheti el, adhatja bérbe vagy más használatába, illetve terhelheti meg az Ávr. 102. §-ának figyelembevételével.

9.5. A Kedvezményezett a Támogatási szerződés eredményeként létrejött műben, írott vagy elektronikus alkotásban, rendezvényen és az ahhoz kapcsolódó kiadványokon, továbbá a támogatott tevékenységéhez kapcsolódó egyéb tájékoztatásban köteles feltüntetni, hogy a Projekt a Nemzeti Kutatási, Fejlesztési és Innovációs Hivatal támogatásával az NKFI Alapból, az EUREKA program keretében valósult meg. A Kedvezményezett köteles a Támogató részére benyújtott időközi és záróbeszámolókban számot adni a tájékoztatással és nyilvánossággal kapcsolatos intézkedéseiről az ezt igazoló dokumentumok egyidejű csatolása mellett. A tájékoztatásra és nyilvánosságra vonatkozó további kommunikációs és arculati követelményeket a Támogató honlapjáról letölthető „Az NKFI Hivatal támogatásával a Nemzeti Kutatási Fejlesztési és Innovációs Alapból megvalósuló programok kommunikációs követelményei ” című dokumentum tartalmazza.

9.6. A Kedvezményezettnek a Projekt záróbeszámolójának benyújtásával egyidejűleg – illetve a Támogató kérésére a Projekt megvalósulása során bármikor – a nyilvánosság számára magyar nyelven beszámolót kell benyújtania elektronikus formában a Projekt eredményeiről és a Projekt hosszú távú gazdasági és társadalmi hasznosulásának lehetőségéről. A jelen pontban körülírt beszámolót a Támogató jogosult honlapján, saját kiadványaiban, az írott és elektronikus sajtóban vagy egyéb formában közzétenni.

9.7. A Támogató és a Kedvezményezett Támogatási szerződés teljesítéséhez kapcsolódó értesítéseire, felszólításaira (a továbbiakban jelen pont alkalmazásában: értesítés), továbbá a Támogató és a Kedvezményezett egymás irányába történő nyilatkozatai megtételére rendelkezésre álló határidők számítására az Ávr. 102/C. § (2)-(10) bekezdésében foglaltakat kell alkalmazni. A Támogatónak és a Kedvezményezettnek egymás között minden nyilatkozatot vagy egyéb értesítést írásban, szükség szerint tértivevényes levélben, e-mailben vagy telefax útján kell megküldeniük, amely akkor tekinthető szabályszerűnek, ha azt a kapcsolattartó személyek részére kézbesítették. A postai úton küldött nyilatkozatot vagy értesítést akkor kell kézbesítettnek tekinteni, amikor azt a címzett igazoltan átvette vagy – ennek hiányában – amikor az Ávr. 102/C. § (3)-(4) bekezdései szerinti kézbesítési vélelem beáll. Az e-mail vagy telefax útján küldött nyilatkozatot vagy értesítést akkor kell kézbesítettnek tekinteni, amikor a címzett azt igazoltan kézhez vette, azaz arról automatikus vagy kifejezett visszaigazolás érkezett.

9.8. A Támogatási szerződésben megjelölt kapcsolattartókban és azok elérhetőségeiben történt változásról a Támogató és a Kedvezményezett haladéktalanul, de legkésőbb 8 (nyolc) napon belül írásban értesíti egymást. A kapcsolattartók személyében bekövetkezett változás a másik félhez szerződésszerűen megküldött értesítéssel lép hatályba.

9.9. A Támogató és a Kedvezményezett köteles mindent megtenni annak érdekében, hogy közvetlen tárgyalások útján rendezzenek minden olyan nézeteltérést vagy vitát, amely közöttük a Támogatási szerződéssel vagy jelen Teljesítési feltételekkel kapcsolatosan felmerült.

Kelt: Budapest, 2016. év …………… hó … nap

**…………………………………..**

**Dr. Pálinkás József**

**elnök**

**Nemzeti Kutatási, Fejlesztési és Innovációs Hivatal**

A jelen … (…) számozott oldalból álló Teljesítési feltételeket megismertem, és az abban foglaltakat magamra nézve kötelezőnek ismerem el.

Kelt: ………..……, 201… év …………… hó … nap

|  |
| --- |
| ……………………………………..  **<Kedvezményezett neve>**  **<Képviselő neve>**  <Képviselő beosztása>  PH |